ai4bharat/Pralekha huggingface dataset:
எரிசக்தி அமைச்சகம்
இந்திய மின் சாதனங்களுக்கு சர்வதேச அங்கீகாரத்தை விரிவுபடுத்துவதற்கான முக்கியமான நடவடிக்கை
இந்தியாவில் தயாரிக்கப்படும் மின்சார உபகரணங்களுக்கான ஏற்றுமதியை அதிகரிக்கும் வகையில் முக்கிய தடைகள் நீக்கப்பட்டுள்ளன. மத்திய மின்சார அமைச்சகத்தின் கீழ் உள்ள தன்னாட்சி அமைப்பான, மத்திய மின் ஆராய்ச்சி நிறுவனம் மின் சாதனங்களுக்கு சான்றளிக்கும் அமைப்புகளுக்கான தேசிய அங்கீகார வாரியத்தின் மதிப்புமிக்க அங்கீகாரத்தைப் பெற்றுள்ளது. இந்த அங்கீகாரத்தால் மத்திய மின் ஆராய்ச்சி நிறுவனத்தின் சோதனைச் சான்றிதழைப் பெற்ற உற்பத்தியாளர்கள் தங்கள் தயாரிப்புகளை நாட்டிற்கு வெளியே உள்ள வேறு எந்த அமைப்பினாலும் மறுபரிசோதனை அல்லது அங்கீகாரம் ஏதுமின்றி ஏற்றுமதி செய்ய முடியும். இது இந்தியாவில் ஏற்கனவே வலுவான உள்நாட்டு மேம்பாடு மற்றும் மின் உற்பத்திப் பொருட்களின் உற்பத்திக்கு குறிப்பிடத்தக்க ஊக்கத்தை அளிக்கும். இதன் மூலம் 'தற்சார்பு இந்தியா இயக்கம்' வலுப்படுத்தப்படும்.
இந்தியாவில் உற்பத்தி செய்யப்படும் மின்சார பொருட்கள் பல்வேறு நாடுகளுக்கு ஏற்றுமதி செய்யப்படுகின்றன. மத்திய மின் ஆராய்ச்சி நிறுவனம் வழங்கிய சோதனை அறிக்கையை சில நாடுகள் ஏற்பதில்லை என்ற ஏற்றுமதியாளர்களின் பிரச்சினைக்கு தீர்வு காணும் வகையிலும், இந்தத் தொழிலின் போட்டித்தன்மையை மேம்படுத்தும் வகையிலும், இதற்கான அங்கீகாரத்தை உடனடியாக பெறுமாறு மின்துறை அமைச்சகம் மத்திய மின் ஆராய்ச்சி நிறுவனத்தை அறிவுறுத்தியது. மின் மாற்றிகள் மற்றும் மின் உலைகள் , கேபிள்கள் மற்றும் அதன் பாகங்கள், மின்தேக்கிகள், சுவிட்ச்கியர் மற்றும் கண்ட்ரோல் கியர், டிரான்ஸ்மிஷன் லைன் பாகங்கள் மற்றும் எனர்ஜி மீட்டர்களை உள்ளடக்கிய சோதனை அறிக்கைகளுக்கான சான்றிதழை மத்திய மின் ஆராய்ச்சி நிறுவனம் பெற்றது. இது இந்தியாவில் அதிக அளவில் மின் சாதனங்கள் உற்பத்தி மற்றும் ஏற்றுமதியை ஊக்குவிக்கும் என எதிர்பார்க்கப்படுகிறது.
இந்த அங்கீகாரம், உலகளவில் சந்தை மற்றும் கட்டுப்பாட்டாளர்களுக்கு, திறமையான, நிலையான மற்றும் பாரபட்சமற்ற முறையில் சான்றிதழ் நடைமுறைகளுக்கான செயல்பாடுகளை மேற்கொள்ள வகை செய்கிறது. ஐஎஸ்ஓ/ ஐஇசி 17065 இன் நோக்கம் இணக்க மதிப்பீடு அல்லது தயாரிப்புகள், செயல்முறைகள் மற்றும்/அல்லது சேவைகளின் சான்றிதழ் அளிப்பதாகும். மத்திய மின் ஆராய்ச்சி நிறுவனத்தால் வழங்கப்படும் சோதனை அறிக்கை, அந்நிறுவனத்தின் சான்றளிக்கும் பிரிவால் அங்கீகரிக்கப்பட்டு சோதனைச் சான்றிதழை வழங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814343
(
PIB Headquarters
கொவிட்-19 - பிஐபி செய்தித் தொகுப்பு
15.05.2020
- ரசாயனம் மற்றும் உரங்கள் அமைச்சகம்
- வணிகம் மற்றும் தொழில்துறை அமைச்சகம்
- பெருநிறுவனங்கள் விவகாரங்கள் அமைச்சகம்
- சுகாதாரம் மற்றும் குடும்ப நலத்துறை அமைச்சகம்
- மனித வள மேம்பாட்டு அமைச்சகம்
- தொழிலாளர் மற்றும் வேலைவாய்ப்பு அமைச்சகம்
- பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
- சாலைப் போக்குவரத்து மற்றும் நெடுஞ்சாலைத்துறை அமைச்சகம்
- அறிவியல் மற்றும் தொழில்நுட்பத்துறை
- கப்பல் போக்குவரத்து அமைச்சகம்
- பழங்குடியினர் நலத்துறை அமைச்சகம்
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
உலகளவில் இந்தியா முக்கிய பங்காற்றவும், விடுதலையின் 75ம் ஆண்டிலிருந்து நூற்றாண்டுக்கு கொண்டு செல்லவும் பட்ஜெட் 2022 வழிவகுக்கிறது: டாக்டர். ஜிதேந்திர சிங்
உலகளவில் இந்தியா முக்கிய பங்காற்றவும், விடுதலையின் 75ம் ஆண்டிலிருந்து நூற்றாண்டுக்கு கொண்டு செல்லவும் பட்ஜெட் 2022 வழிவகுக்கிறது என மத்திய அறிவியல் மற்றும் தொழில்நுட்பத்துறை இணையமைச்சர் டாக்டர். ஜிதேந்திர சிங் கூறினார்.
பட்ஜெட் 2022-23 குறித்த கலந்துரையாடல் நிகழ்ச்சிக்கு, பாரதிய ஜனதா கட்சி ஏற்பாடு செய்தது. இதில் பிரபல பொருளாதார நிபுணர்கள், அறிஞர்கள், பிரபல வர்த்தக மற்றும் தொழில்துறை தலைவர்கள் உட்பட பலர் கலந்து கொண்டனர். இந்நிகழ்ச்சியில் டாக்டர். ஜிதேந்திர சிங் பேசியதாவது:
பிரதமர் திரு. நரேந்திர மோடி அரசு தாக்கல் செய்த 10 பட்ஜெட்டிலும், உடன் இருக்கும் வாய்ப்பை நான் பெற்றேன். ஒவ்வொரு பட்ஜெட்டிலும் நம்பிக்கை மற்றும் தைரியத்துடன் கூடிய ஒரு அணுகுமுறையில் நிலைத்தன்மை பொதுவான அடிப்படையாக இருந்திருக்கிறது. ஒவ்வொரு வெற்றிகரமான பட்ஜெட்டும், இந்தியாவை உலகளாவிய பங்காற்ற கொண்டு சென்றுள்ளது.
சுதந்திரத்துக்குப்பின் வளர்ச்சி அற்ற நிலையில் இருந்த இந்திய பொருளாதாரம் 1990ம் ஆண்டுகளில் தான், முன்னேற தொடங்கியது. ஆனால் இதை ஆற்றல் மிக்கதாக பிரதமர் திரு.நரேந்திர மோடி மாற்றினார். கொரோனா தொற்றுக்குப்பின், ஒட்டுமொத்த உலகமும், இந்த உண்மையை ஏற்றுக்கொண்டு, இந்தியாவை எதிர்நோக்கியுள்ளது.
நம்மால் வழிநடத்தப்படுவதற்கு தற்போது உலகம் தயாராக உள்ளது. ஆனால் உலகை வழிநடத்த நாம் தயாராக இருக்கிறோமோ என்பது தான் கேள்வி. தொழில்நுட்பம் மற்றும் புத்தாக்கம் அடிப்படையிலான பொருளாதாரம் மூலம், இந்தியா முன்னேற்ற பாதையில் செல்வதற்கு இந்தப் பட்ஜெட் 2022 வழிவகுக்கிறது. ஆழ்கடல் வளங்கள் உட்பட இந்தியாவின் கண்டுபிடிக்கப்படாத வளங்களை ஆராய்வதன் மூலம் பொருளாதாரம் வளப்படுத்தப்படுகிறது.
அடுத்த தேர்தலுக்கான பட்ஜெட்டை வழங்காமல், அடுத்த தலைமுறைக்கான பட்ஜெட்டை பிரதமர் மோடி அளித்துள்ளார். இதனால் தேர்தல் சலுகை அறிவிப்புகளை எதிர்பார்த்த விமர்சகர்கள் குழப்பம் அடைந்துள்ளனர்.
நாட்டின் எதிர்கால பொருளாதாரம், யோசனைகளின் பொருளாதாரமாகவும், கற்பனையான புத்தாக்க பொருளாதாரமாகவும் இருக்கப்போகிறது. பட்ஜெட் 2022, பிரதமர் திரு. நரேந்திர மோடி தலைமையிலான மத்திய அரசின் எதிர்கால தொலைநோக்கை பிரதிபலிக்கிறது.
இவ்வாறு டாக்டர். ஜிதேந்திர சிங் பேசினார்.
மேலும் விவரங்களுக்கு கீழ்கண்ட ஆங்கில செய்தி குறிப்பைக் காணவும்: https://pib.gov.in/PressReleasePage.aspx?PRID=1795814
பிரதமர் அலுவலகம்
நிதி மற்றும் பெருநிறுவன விவகாரங்கள் அமைச்சகத்தின் ஐகானிக் வார கொண்டாட்டங்களை ஜூன் 6 அன்று பிரதமர் துவக்கி வைக்கிறார்
ஜன் சமர்த் தளம் என்ற கடன் இணைக்கப்பட்ட அரசின் திட்டங்களுக்கான தேசிய தளத்தை பிரதமர் அறிமுகப்படுத்தவுள்ளார்
நிதி மற்றும் பெருநிறுவன விவகாரங்கள் அமைச்சகத்தின் ஐகானிக் வாரக் கொண்டாட்டங்களை ஜூன் 6 அன்று புதுதில்லியின் விக்யான் பவனில் காலை 10:30 மணிக்கு பிரதமர் திரு நரேந்திர மோடி துவக்கி வைப்பார். விடுதலையின் அமிர்த மகோத்சவத்தின் ஒரு பகுதியாக, 2022, ஜூன் 6 முதல் 11 வரை இந்த வாரம் கொண்டாடப்படவிருக்கிறது.
ஜன் சமர்த் தளம் என்ற கடன் இணைக்கப்பட்ட அரசின் திட்டங்களுக்கான தேசிய தளத்தை பிரதமர் அறிமுகப்படுத்துவார். இது, அரசின் கடன் திட்டங்களை இணைக்கும் ஒரு-நிறுத்த டிஜிட்டல் தளமாகும். பயனாளிகளை, கடன் வழங்குபவர்களுடன் நேரடியாக இணைக்கும் முதல் தளம், இதுவாகும். எளிதான மற்றும் சுலபமான டிஜிட்டல் நடைமுறைகளின் வாயிலாக சரியான அரசின் பயன்களை பல்வேறு துறைகளுக்கு வழங்கி, வழிகாட்டுவதன் மூலம் அவற்றில் உள்ளடக்கிய வளர்ச்சி மற்றும் மேம்பாட்டை ஊக்குவிப்பதே ஜன் சமர்த் தளத்தின் முக்கிய நோக்கமாகும். இணைக்கப்பட்ட அனைத்துத் திட்டங்களின் முழுமையான பயன்களை இந்தத் தளம் உறுதி செய்கிறது.
கடந்த எட்டு ஆண்டுகளில் இரண்டு அமைச்சகங்களின் பயணங்களை விவரிக்கும் டிஜிட்டல் கண்காட்சியைப் பிரதமர் துவக்கி வைப்பார். ₹1, ₹2, ₹5, ₹10 மற்றும் ₹20 நாணயங்களின் சிறப்புத் தொகுப்பை பிரதமர் வெளியிடுவார். இந்த சிறப்பு நாணயங்களில் விடுதலையின் அமிர்த மகோத்சவ இலச்சினையின் கருப்பொருள் இடம்பெற்றிருப்பதுடன், பார்வையற்றோர் எளிதில் கண்டறியும் வசதியும் ஏற்படுத்தப்பட்டுள்ளது.
நாட்டிலுள்ள 75 இடங்களில் ஒரே சமயத்தில் இந்த நிகழ்ச்சிக்கு ஏற்பாடு செய்யப்பட்டிருப்பதுடன், இந்த அனைத்து நிகழ்வுகளும் பிராந்திய நிகழ்ச்சியுடன் காணொலி வாயிலாக இணைக்கப்படும்.
பழங்குடியினர் நலத்துறை அமைச்சகம்
கூடுதலாக 100 பசுமை மற்றும் இயற்கை பொருட்கள் டிரைப்ஸ் இந்தியா இணையதளத்தில் அறிமுகம்
இந்திய பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பு , தனது டிரைப்ஸ் இந்தியா இணையதளத்தில் கூடுதலாக 100 பசுமை காட்டு மற்றும் இயற்கை பொருட்களை இன்று அறிமுகப்படுத்தியுள்ளது. கடந்த அக்டோபர் 26-ஆம் தேதி முதல் டிரைப்ஸ் இந்தியா இணையதளத்தில் வாரம்தோறும் புதிய பொருட்கள் சேர்க்கப்பட்டு வருகின்றன.
இந்தப் பொருட்கள், 125 டிரைப்ஸ் இந்தியா மையங்களிலும், டிரைப்ஸ் இந்தியா நடமாடும் கடைகளிலும், டிரைப்ஸ் இந்தியாவின் மின் வணிக தளமான tribesindia.com-லும், இதர மின் வணிக தளங்களிலும் கிடைக்கும்.
இது குறித்து ஏற்பாடு செய்யப்பட்டிருந்த நிகழ்ச்சியில் பேசிய டிரைஃபெட் அமைப்பின் மேலாண் இயக்குனர் திரு பிரவிர் கிருஷ்ணா, நோய் எதிர்ப்பு சக்தியை அதிகரிக்கும் பொருட்கள் புதிதாக சேர்க்கப்பட்டுள்ளதாகக் கூறினார். தற்சார்பு இந்தியாவை உருவாக்கும் வகையில் பழங்குடியின மக்களின் பொருட்களை ஊக்கப்படுத்தி அவர்களுக்கு அதிகாரமளிக்கப்படுவதாகத் தெரிவித்தார்.
தென்னிந்தியாவைச் சேர்ந்த ராகி பொருட்கள், அசாம் மற்றும் வட கிழக்கு மாநிலங்களில் விளையும் தேனீர், காய்ந்த மிளகாய், கருப்பு அரிசி, உத்தரகாண்டில் இருந்து விளக்குகள், மேசை விரிப்புகள் கூடைகள் உள்ளிட்டவை இன்று புதிதாக சேர்க்கப்பட்டுள்ள பட்டியலில் அடங்கும்.
மேலும் விவரங்களுக்கு இந்த செய்திக் குறிப்பை ஆங்கிலத்தை இங்கே காணவும்
https://pib.gov.in/PressReleasePage.aspx?PRID=1669461
அறிவியல் மற்றும் தொழில்நுட்பத்துறை
ஆபத்தான லேசர் கதிர்களிலிருந்து கண்களைப் பாதுகாக்கும் தன்மையுடைய இயற்கை சாயம்
அவரைக் குடும்பத்தைச் சேர்ந்த ஓர் தாவர இலையிலிருந்து கிடைக்கும் கருநீல  சாயத்திற்கு, அபாயகரமான லேசர் கதிர்களிலிருந்து கண்களைப் பாதுகாக்கும் தன்மை இருப்பதை விஞ்ஞானிகள் கண்டறிந்துள்ளனர். லேசர் கதிர்களைத் தடுக்கும் ஒளியியல் வரம்புகளை உருவாக்க இது பயன்படக்கூடும்.
பெங்களூருவைச் சேர்ந்த ராமன் ஆராய்ச்சிக் கழகம் மற்றும் கென்ஸ்ரீ பள்ளி மற்றும் கல்லூரியைச் சேர்ந்த ஆராய்ச்சியாளர்கள், இயற்கை கருநீல சாயத்தின் ஒளியியல் தன்மைகள் பற்றி ஆய்வு செய்து, லேசர் கதிர்களிலிருந்து மனித கண்களைப் பாதுகாக்கும் கருவியாக செயல்படும் திறனை இந்த சாயம் பெற்றிருப்பதைக் கண்டறிந்தார்கள். இந்திய அரசின் அறிவியல் மற்றும் தொழில்நுட்பத் துறையின் உதவியுடன் மேற்கொள்ளப்பட்ட இந்த ஆராய்ச்சி, ‘ஆப்டிகல் மெட்டீரியல்ஸ்' என்ற சஞ்சிகையில் வெளியிடப்பட்டுள்ளது.
பல நூற்றாண்டுகளாக துணிகளுக்கு இயற்கை முறையில் வர்ணம் தீட்டுவதற்கு இந்த வகையான சாயம் பயன்படுத்தப்பட்டு வருகிறது. அறிவியல் ஆய்வகங்களில் வழிகாட்டு நெறிமுறைகளைப் பின்பற்றி தாவரத்தின் இலைகளிலிருந்து இந்த சாயம் பெறப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1722641
------
(Visitor Counter : 139
சுகாதாரம் மற்றும் குடும்ப நலத்துறை அமைச்சகம்
கடைக்கோடி கிராமங்களுக்கும் சுகாதார வசதிகள் கிடைக்க வேண்டும் என்ற எண்ணத்திற்கு ஸ்வஸ்த்ய சிந்தன் ஷிவிர் உதவ வேண்டும்: டேராடூனில் சுகாதார அமைச்சகத்தின் ஸ்வஸ்த்ய சிந்தன் ஷிவிரின் 2வது நாளில் டாக்டர் மன்சுக் மாண்டவியா பேச்சு
டேராடூனில் நடைபெற்ற ஸ்வஸ்த்ய சிந்தன் ஷிவிருக்கு தலைமை தாங்கிய மத்திய சுகாதார அமைச்சர் டாக்டர் மன்சுக் மாண்டவியா, கடைக்கோடி கிராமங்களுக்கும் சுகாதார வசதிகள் கிடைக்க வேண்டும் என்ற இலக்கை அடைய ஸ்வஸ்த்ய சிந்தன் ஷிவிர் உதவுமெனக் குறிப்பிட்டார். உத்தராகண்ட் முதலமைச்சர் திரு.புஷ்கர் சிங் தாமி, சிக்கிம் முதலமைச்சர் திரு.பிரேம் சிங் தமாங் மற்றும் தமிழ்நாடு, குஜராத், ஆந்திரா, மணிப்பூர் உள்ளிட்ட மாநிலங்களின் சுகாதாரத்துறை அமைச்சர்கள் இந்நிகழ்வில் பங்கேற்றனர்.
பிரதமரின் காசநோய் இல்லாத இந்தியா திட்டம் குறித்து டாக்டர் மன்சுக் மாண்டவியா கூறுகையில், “நாட்டிலிருந்து காசநோயை முழுவதும் அகற்ற மக்களின் பங்கேற்பு மிகவும் இன்றியமையாதது. இந்தியாவை காசநோய் இல்லாத நாடாக மாற்றுவதற்கு நீண்ட தூரம் செல்ல வேண்டியுள்ளது’’ என்றார். காசநோய் ஒழிப்புக்கு முன்னுரிமை அளிக்குமாறு மாநில அரசுகளை அவர் கேட்டுக்கொண்டார்.
இரண்டு நாள் நடைபெற்ற நிகழ்வின் கடைசி நாளில், ஆயுஷ்மான் பவா, தேசிய காசநோய் ஒழிப்புத் திட்டம், தட்டம்மை மற்றும் ரூபெல்லா ஒழிப்பு என பல்வேறு சுகாராத் திட்டங்கள் குறித்த அமர்வுகள் நடைபெற்றன.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பிரதமரின் சுவநிதி திட்டத்தின் கீழ் 15 லட்சத்துக்கும் அதிகமான விண்ணப்பங்கள் பெறப்பட்டு, 5.5 லட்சத்துக்கும் அதிகமான விண்ணப்பங்களுக்கு ஒப்புதல் அளிக்கப்பட்டுள்ளன
பிரதமரின் சாலையோர வியாபாரிகள் தற்சார்பு நிதி  திட்டத்தின் கீழ் 15 லட்சத்துக்கும் அதிகமான விண்ணப்பங்கள் பெறப்பட்டு, 5.5 லட்சத்துக்கும் அதிகமான விண்ணப்பங்களுக்கு ஒப்புதல் அளிக்கப்பட்டுள்ளன.
இவற்றில் சுமார் இரண்டு லட்சம் கடன்கள் வழங்கப்பட்டுவிட்டன. 50 லட்சம் சாலையோர வியாபாரிகள் கொவிட்-19 பொது முடக்கத்துக்கு பிறகு தங்களது தொழில்களை மீண்டும் தொடங்குவதற்கு பிணையில்லா கடன்களை வழங்குவதற்காக வீட்டு வசதி & நகர்ப்புற விவகாரங்கள் அமைச்சகத்தால் பிரதமரின் சாலையோர வியாபாரிகள் தற்சார்பு நிதி திட்டம் செயல்படுத்தப்படுகிறது.
கடன் வழங்கும் செயல்முறையை விரிவுபடுத்துவதற்கும், கடன் வழங்குபவர்களின் செயல்பாட்டை எளிமையாக்குவதற்கும் விண்ணப்பங்களை நேரடியாக வங்கிக் கிளைகளுக்கே அனுப்ப முடிவெடுக்கப்பட்டுள்ளது.
இந்த முறையின் மூலம் கடன்களுக்கு ஒப்புதலளிப்பதற்காக எடுத்து கொள்ளும் காலம் குறையும் என்று எதிர்ப்பார்க்கப்படுகிறது. மேலும், மேற்கண்ட செயல்முறையின் வசதிக்காக மென்பொருள் ஒன்றும் உருவாக்கப்பட்டு, 2020 செப்டம்பர் 11 முதல் செயல்பாட்டுக்கு வந்துள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்: https://pib.gov.in/PressReleseDetail.aspx?PRID=1658605
------
(Visitor Counter : 207
பிரதமர் அலுவலகம்
பல்வேறு அரசு திட்டங்களின் பழங்குடி பயனாளிகளுடனான கலந்துரையாடல் குறித்த காணொலியை பிரதமர் பகிர்ந்தார்
பல்வேறு அரசு திட்டங்களின் பழங்குடி பயனாளிகளுடனான கலந்துரையாடல் குறித்த காணொலியை பிரதமர் திரு நரேந்திர மோடி பகிர்ந்துள்ளார்.
"பல்வேறு அரசு திட்டங்களின் பழங்குடி பயனாளிகளுடன் கலந்துரையாடியது எனக்கு பெரும் மகிழ்ச்சியை அளித்தது. கடந்த சில வருடங்களாக, 'வாழ்க்கையை எளிதாக்குவது' மேம்பட்டு வருகிறது. இந்த காணொலியை பாருங்கள்..." என்று தமது டிவிட்டர் பக்கத்தில் பிரதமர் பதிவிட்டுள்ளார்.
எரிசக்தி அமைச்சகம்
மதுரை அரசு ராஜாஜி மருத்துவமனையில் இந்திய எரிசக்தித் தொகுப்புக் கழகத்தின் நிதி உதவியுடன் சிறப்பு கேத் ஆய்வகம்
மத்திய எரிசக்தி அமைச்சகத்தின் கீழ் மகாரத்னா பொதுத்துறை நிறுவனமாக இயங்கும் இந்திய எரிசக்தி தொகுப்புக் கழகம், கொவிட்-19 தொற்றுக்கு எதிரான போராட்டத்தில் தீவிரமாக ஈடுபட்டு வருவதுடன் தமிழகம் உள்ளிட்ட ஏராளமான மாநிலங்களுக்கு உதவிக்கரம் நீட்டி வருகிறது.
இந்தக் கழகத்தின் நிதி உதவியோடு மதுரை அரசு ராஜாஜி மருத்துவமனையில் இருதயம் சார்ந்த பிரச்சினைகளைப் பரிசோதிக்கவும், சிகிச்சை அளிக்கவும் ஓர் கேத் ஆய்வகம் அமைக்கப்பட்டு வருகின்றது. இதன் மூலம் மதுரை மற்றும் அதைச் சுற்றியுள்ள பகுதிகளில் வசிக்கும் மக்கள் வெகுவாகப் பயனடைவார்கள்.
இதேபோல பஞ்சாப், சிக்கிம், மிசோரம், மற்றும் லடாக் யூனியன் பிரதேசத்தில் பெருநிறுவன சமூக பொறுப்பு நடவடிக்கையின் கீழ் ரூ. 2.66 கோடி மதிப்பில் குளிர்சாதன உபகரணங்களை இந்தக் கழகம் வழங்கியுள்ளது.
லே, லடாக்கின் தொலைதூரப் பகுதிகளில் கொவிட்-19 தடுப்பூசித் திட்டத்தை மேற்கொள்வதற்கு ஏதுவாக பாதுகாப்பு அம்சங்கள் பொருந்திய வாகனங்களையும் இந்திய எரிசக்தித் தொகுப்புக் கழகம் அளித்துள்ளது. ஹரியானா மாநிலத்தின் குருகிராம் மற்றும் ராஜஸ்தானின் ஜெய்சல்மாரில் பிராணவாயு உற்பத்தி ஆலைகளையும் இந்த நிறுவனம் அமைக்கவுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1722691
----
(Visitor Counter : 114
பிரதமர் அலுவலகம்
உத்தரபிரதேச மாநிலம் ஜான்சியில் நீர் சேமிப்பு மற்றும் நிலத்தடி நீர்மட்டத்தை அதிகரிப்பதற்கான முயற்சிகளை பிரதமர் பாராட்டினார்.
உத்திரபிரதேச மாநிலம் ஜான்சியில் நீர் சேமிப்பு மற்றும் நிலத்தடி நீர்மட்டத்தை அதிகரிப்பதற்கு பொதுமக்கள் பங்கேற்பு மூலம் மேற்கொள்ளப்பட்டு வரும் முயற்சிகளை பிரதமர் திரு நரேந்திர மோடி பாராட்டியுள்ளார் இந்த உன்னதப் பணியில் ஈடுபட்ட அனைவருக்கும் பிரதமர் திரு. மோடி வாழ்த்து தெரிவித்தார்
அழிந்து வரும் நதிகளின் மறுமலர்ச்சி மற்றும் தொகுதியில் பல்வேறு அமிர்த நீர்நிலைகளைக் கட்டுவது குறித்து ஜான்சியைச் சேர்ந்த நாடாளுமன்ற உறுப்பினர் சமூக ஊடக எக்ஸ் பதிவுகளுக்கு பதிலளித்து பிரதமர் திரு.நரேந்திர மோடி, கூறியிருப்பதாவது “உத்திரபிரதேச மாநிலம் ஜான்சியில் நீர் சேமிப்பு மற்றும் நிலத்தடி நீர்மட்டத்தை அதிகரிப்பதற்கான இந்த பொதுமக்களின் பங்கேற்பு முயற்சிகளின் வெற்றி மிகவும் ஊக்கமளிக்கும் மற்றும் முழு நாட்டிற்கும் ஒரு எடுத்துக்காட்டு. இந்த உன்னதப் பணியில் ஈடுபட்ட அனைவருக்கும் எனது மனமார்ந்த வாழ்த்துகள்!” என்று கூறியுள்ளார்.

AD/BS/KRS
(
பிரதமர் அலுவலகம்
கொரிய அதிபருடன் பிரதமர் சந்திப்பு
பிரதமர் திரு. நரேந்திர மோடி இன்று  புதுதில்லியில் நடைபெற்ற ஜி 20 உச்சிமாநாட்டின் போது கொரிய குடியரசின் அதிபர் திரு யூன் சுக் இயோலை சந்தித்தார்.
இந்தியாவின் ஜி-20 தலைமைப் பதவிக்கு அதிபர் யூன் சுக் இயோல் வாழ்த்து தெரிவித்தார். சந்திராயன் திட்டத்தின் வெற்றிக்காகவும் பிரதமருக்கு அவர் வாழ்த்து தெரிவித்தார்.
இரு நாடுகளுக்கும் இடையில் தூதரக உறவுகள் நிறுவப்பட்டு இந்த ஆண்டுடன் 50 ஆண்டு நிறைவடைவதை இரு தலைவர்களும் குறிப்பிட்டனர். வர்த்தகம், முதலீடு, பாதுகாப்பு உற்பத்தி, செமிகண்டக்டர்கள் மற்றும் மின்சார வாகன பேட்டரி தொழில்நுட்பம் உள்ளிட்டவற்றில் இருதரப்புக்கும் இடையே உள்ள ஒத்துழைப்பில் ஏற்பட்டுள்ள முன்னேற்றத்தை அவர்கள் ஆய்வு செய்தனர்.
பிராந்திய மற்றும் உலகளாவிய பிரச்சினைகள் குறித்தும் அவர்கள் கருத்துக்களைப் பரிமாறிக் கொண்டனர்.
மத்திய பணியாளர் தேர்வாணையம்
பெண்களுக்கான தேசிய பாதுகாப்பு அகாடமி மற்றும் கடற்படை அகாடமி தேர்வுகள் 2021: ஆன்லைனில் விண்ணப்பிக்கலாம்
தேசிய பாதுகாப்பு படை அகாடமி மற்றும் கடற்படை அகாடமி தேர்வில் , பெண்களையும் இடம் பெறச் செய்ய வேண்டும் என உச்சநீதிமன்றம் கடந்த ஆகஸ்ட் 18ம் தேதி பிறப்பித்த இடைக்கால உத்தரவுப்படி, திருமணம் ஆகாத பெண்கள் மட்டும் இந்த தேர்வில் கலந்து கொள்ளும் வகையில் ஆன்லைன் விண்ணப்ப வசதியை தனது இணையளத்தில்  ஏற்படுத்த மத்தியப் பணியாளர் தேர்வாணையம் முடிவு செய்துள்ளது. இதற்காக கடந்த ஜூன் 9ம் தேதி வெளியிடப்பட்ட அறிவிப்பு எண் 10/2021-NDA-II-ல் திருத்தம் செய்யப்பட்டது.
இந்த திருத்த அறிவிப்பு மத்திய அரசு தேர்வாணை இணையளத்தில்  உள்ளது. பெண் விண்ணப்பதாரர்களுக்கு, இந்த ஆன்லைன் விண்ணப்ப வசதி, 24.09.2021-லிருந்து, 8.10.2021  திறந்திருக்கும்.
பாதுகாப்பு அமைச்சகம்
கோவிட்-19 தனிமைப்படுத்தப்பட்ட வார்டுகளுக்காக 285 படுக்கைகளை ஒதுக்கியது ராணுவ தளவாட தொழிற்சாலை வாரியம்
கொரோனா வைரஸ்  பாதிக்கப்பட்டோருக்காக அமைக்கப்பட்டுள்ள தனிமைப்படுத்தப்பட்ட வார்டுகளுக்காக 285 படுக்கைகளை ராணுவ தளவாட தொழிற்சாலை வாரியம் ஒதுக்கியுள்ளது. ஜபல்பூர் வாகனத் தொழிற்சாலையில் உள்ள மருத்துவமனைகளுக்காக 40 படுக்கைகள் ஒதுக்கப்பட்டுள்ள நிலையில், இஷாபூரில் உள்ள உலோகம் மற்றும் எஃகு தொழிற்சாலை, கோசிப்பூரில் உள்ள துப்பாக்கி மற்றும் தோட்டா தொழிற்சாலை, கட்கியில் உள்ள வெடிமருந்து தொழிற்சாலை, கான்பூரில் உள்ள தளவாடங்கள் தொழிற்சாலை, கமாரியாவில் உள்ள தளவாடங்கள் தொழிற்சாலை மற்றும் அம்பஜாரியில் உள்ள தளவாடங்கள் தொழிற்சாலை ஆகியவற்றுக்கு தலா 30 படுக்கைகளும், அம்பேர்நாத்தில் உள்ள தளவாடங்கள் தொழிற்சாலைக்கு 25 படுக்கைகளும், ஆவடியில் உள்ள கனரக வாகன தொழிற்சாலை மற்றும் மேடக்கில் உள்ள தளவாடங்கள் தொழிற்சாலை ஆகியவற்றுக்கு தலா இருபது படுக்கைகளும் ஒதுக்கப்பட்டுள்ளன.
ராணுவ தளவாட தொழிற்சாலை வாரியத்தின் தலைவர், ராணுவ தளவாட தொழிற்சாலை வாரியத்தின் மருத்துவமனைகளில் தனிமைப்படுத்தப்பட்ட வார்டுகள் மற்றும் அதற்கேற்ற படுக்கை வசதிகளை அமைக்கும் பணியை, மத்திய சுகாதாரம் மற்றும் குடும்ப நலத் துறை நேற்று மத்திய அமைச்சரவை செயலாளரின் கூட்டத்தில் அளித்த அறிவுறுத்தலின்படி செயல்படுத்தியுள்ளார். மேலும், மத்திய சுகாதாரம் மற்றும் குடும்ப நல அமைச்சகத்தின் கீழ் செயல்படும் பொதுத் துறை நிறுவனமான எச் எல் எல் லைஃப்கேர் லிமிடெட் அளித்துள்ள பைலட் ஆர்டரின் அடிப்படையில், ராணுவ தளவாட தொழிற்சாலை வாரியம் தனிப்பட்ட பாதுகாப்பு சாதனங்கள் மற்றும் முக கவசங்கள் ஆகியவற்றை தயாரிக்கும் முயற்சிகளிலும் இறங்கியுள்ளது.
சுகாதாரம் மற்றும் குடும்ப நலத்துறை அமைச்சகம்
மத்திய சுகாதாரம் மற்றும் குடும்ப நலத்துறை இணை அமைச்சர் திரு அஷ்வினி குமார் சௌபேவும், தென்கிழக்கு ஆசியாவுக்கான இங்கிலாந்து அமைச்சரும் இருநாட்டு உறவுகள் குறித்து காணொலி காட்சியின் மூலம் கலந்துரையாடினர்
கொவிட்-19 காலத்தில் பாராசிட்டமால் மருந்துகளை இந்தியாவில் இருந்து கொள்முதல் செய்ய உதவியதற்கு பிரதமர் திரு நரேந்திர மோடிக்கு இங்கிலாந்து அமைச்சர் நன்றி தெரிவித்தார்
மத்திய சுகாதாரம் மற்றும் குடும்ப நலத்துறை இணை அமைச்சர் திரு அஷ்வினி குமார் சௌபேவும், தென்கிழக்கு ஆசியாவுக்கான இங்கிலாந்து அமைச்சர் திரு தாரிக் அஹமதும், சுகாதாரத்துறையில் இரு நாட்டு உறவுகள் குறித்து காணொலி காட்சி மூலம் இன்று கலந்துரையாடினர். கொவிட்-19 தடுப்பூசியை பொது மக்களிடம் கொண்டு சேர்ப்பது தொடர்பாக இரு நாடுகளிலும் மேற்கொள்ளப்பட்டு வரும் நடவடிக்கைகள் குறித்து விரிவாக கலந்தாலோசிக்கப்பட்டது.
கொரோனாவுக்கு எதிரான போராட்டத்தில் அனைவரும் ஒன்றிணைந்திருப்பதை சுட்டிக்காட்டிய அமைச்சர் திரு அஷ்வினி குமார் சௌபே, வாசுதெய்வ குடும்பகம் என்ற இந்தியாவின் பாரம்பரியத்தை நினைவு கூறும் வகையாக உலகமே ஒரு குடும்பமாக இணைந்து கொரோனா பரவலை தடுக்க போராடி வருவதாக கூறினார்.
இந்தியா-இங்கிலாந்துக்கிடையே கடந்த 2013 ஆம் ஆண்டு ஜெனிவாவில் கையெழுத்திடப்பட்ட புரிந்துணர்வு ஒப்பந்தத்தை நினைவுகூர்ந்த அமைச்சர், சுகாதாரத் துறையில் இருநாடுகளின் உறவு வலுவாக இருப்பதாகத் தெரிவித்தார்.
அடுத்த காரியக்குழு கூட்டத்தில், ஆயுஷ்மான் பாரத் திட்டம் குறித்து விவாதிப்பதன் முக்கியத்துவத்தை எடுத்துரைத்த அமைச்சர் திரு சௌபே, மருந்துகளை ஏற்றுமதி செய்தல், அவற்றை ஒழுங்குபடுத்துதல் உள்ளிட்டவை குறித்து இரு நாடுகளும் மேலும் கவனம் செலுத்த வேண்டும் என்று அவர் குறிப்பிட்டார்.
கொவிட்-19 காலத்தில் பாராசிட்டமால் மருந்துகளை இந்தியாவில் இருந்து இங்கிலாந்துக்கு கொள்முதல் செய்ய உதவியதற்கு, பிரதமர் திரு நரேந்திர மோடிக்கு, இங்கிலாந்து அமைச்சர் திரு தாரிக் அஹமது நன்றி தெரிவித்துக் கொண்டார்.
மேலும் விவரங்களுக்கு இந்த செய்தி குறிப்பு ஆங்கிலத்தில் இங்கே காணவும் https://pib.gov.in/PressReleasePage.aspx?PRID=1661796
சிறப்பு சேவைகள் மற்றும் கட்டுரைகள்
கேவிஐசி தலைவர் கோவைக்கு வருகை தந்தார்
காதி கிராமத் தொழில் ஆணையத்தின் தலைவர் திரு மனோஜ் குமார் 31.10.2022 அன்று கோவைக்கு வருகை தந்தார். அவரது பயணத்தின் போது அவர் லஷ்மி மிஷன் ஒர்க்ஸின் தலைமைப் பொது மேலாளரை சந்தித்தார். வோல்டாஸ் நிறுவனம் மற்றும் எல்எம்டபிள்யூ மற்றும் கேவிஐசி அதிகாரிகள் இதில் கலந்து கொண்டனர். கேரளாவின் திருச்சூர் மற்றும் கர்நாடகாவின் சித்ரதுர்காவில் அமைந்துள்ள மத்திய ஸ்லைவர் ஆலைகளுக்கு கேவிஐசி மூலம் இயந்திரங்கள் ஆர்டர் செய்யப்பட்ட சூழலில் இந்த கூட்டம் நடைபெற்றது. கலந்துரையாடலின் போது எல்எம்டபில்யு இன் சிஎம்டி 1962 ஆம் ஆண்டு தொடக்கம் முதல் தங்கள் நிறுவனத்தின் பயணத்தைப் பற்றி சுருக்கமாக விளக்கினார். திரு மனோஜ் குமார், எல்எம்டபில்யு-ல் உள்ள உள்கட்டமைப்பு வசதிகள் மற்றும் அவை உற்பத்தி செய்யும் இயந்திரங்களை பற்றி கேட்டறிந்தார். ஹரியானா மற்றும் அதன் சுற்றியுள்ள மேற்கு உத்ரபிரதேசம், பஞ்சாப், ராஜஸ்தான், ஜம்மு போன்ற இடங்களில் உள்ள காதி நிறுவனங்களின் மூலப்பொருள் தேவையை பூர்த்தி செய்வதற்காக அம்பாலாவில் எல்எம்டபிள்யூ-ன் அதிநவீன தொழில்நுட்ப இயந்திரங்களுடன் கூடிய நவீன ஸ்லைவர் ஆலையை அமைக்கும் திட்டத்தையும் அவர் தெரிவித்தார். பெரியநாயக்கன்பாளையத்தில் அமைந்துள்ள எல்எம்டபிள்யூ யூனிட்-1 இல் ஜவுளி இயந்திரங்கள் உற்பத்தி செயல்முறை, ஃபவுண்டரி யூனிட் மற்றும் சிஎன்சி இயந்திரங்கள் போன்ற நவீன வசதிகளை அவர் பார்வையிட்டார். எதிர்காலத்தில் கேவிஐசி-யில் அமைய உள்ள புதிய ஸ்லைவர் ஆலைகளை நிறுவும் போது நவீன தொழில்நுட்ப இயந்திரங்களைப் பயன்படுத்தப்பட வேண்டும் என அவர் விருப்பம் தெரிவித்தார். எல்எம்டபில்யு உடன் கூட்டு முயற்சியாக கேவிஐசி-க்கான பயிற்சி மையத்தின் அவசியத்தையும் அவர் வலியுறுத்தினார். தற்போது சுவிட்சர்லாந்து மற்றும் ஜப்பானில் இருந்து இறக்குமதி செய்யப்படும் ஆட்டோ-கோனர் மற்றும் பிற உயர் தொழில்நுட்ப இயந்திரங்களை இந்தியாவிலேயே தயாரிப்பதற்கு முழு ஆதரவை வழங்கியதற்காக மோடி அரசை எல்எம்டபில்யு இன் சிஎம்டி பாராட்டினார்.
பாதுகாப்பு அமைச்சகம்
பாதுகாப்புத்துறை அமைச்சர் திரு ராஜ்நாத் சிங் 2 நாள் பயணமாக அந்தமான் நிக்கோபார் தீவு செல்கிறார்
பாதுகாப்புத்துறை அமைச்சர் திரு ராஜ்நாத் சிங் 2 நாள் பயணமாக இன்று  அந்தமான் நிக்கோபார் தீவுகளுக்கு புறப்பட்டுச் சென்றார். இந்தப் பயணத்தின் போது, பாதுகாப்பு தயார்நிலை செயல்பாடுகள் குறித்தும் இதற்கான பகுதிகளில் மேற்கொள்ளப்படும் அடிப்படைக் கட்டமைப்பு வசதிகள் குறித்தும் பாதுகாப்பு அமைச்சர் ஆய்வு செய்வார்.
கேம்ப்பெல் வளைகுடா, கார்னிக், திக்லிபூர் ஆகிய இடங்களில் உள்ள அந்தமான் நிக்கோபார் ராணுவப் பிரிவுகளுக்கும் பயணம் செய்யவிருக்கும் பாதுகாப்பு அமைச்சர் அங்கு ராணுவ வீரர்களுடன் கலந்துரையாடுவார்.
புவி அறிவியல் அமைச்சகம்
தமிழகம், கேரளா, கர்நாடகா கடற்கரைப் பகுதிகளில் ஏப்ரல் 14-16 வரை ஒரு சில இடங்களில் பலத்த மழை பெய்ய வாய்ப்பு
ஏப்ரல் 14-16 வரை தமிழகம் மற்றும் கேரளாவின் தெற்கு மற்றும் மலைப் பிரதேசங்களிலும், மாஹே மற்றும் கர்நாடகாவின் கடலோர மற்றும் தெற்கு பகுதிகளின் ஒரு சில இடங்களிலும் கனமழை பெய்யக்கூடும் என்று இந்திய வானிலை ஆய்வுத் துறையின் தேசிய வானிலை முன்னெச்சரிக்கை மையம் தெரிவித்துள்ளது.
வெப்ப வளி மண்டல அளவில் தெற்கு தீபகற்பம் மற்றும் அதைச் சுற்றியுள்ள பகுதிகளில் சுழற்காற்று வீசுவதன் காரணமாக அடுத்த 5 நாட்களுக்கு தென்மேற்கு தீபகற்ப பகுதிகளில் இடி, மின்னல் மற்றும் பலத்த காற்றுடன் பரவலாக மழை பெய்யக்கூடும்.
மத்தியப் பிரதேசம், விதர்பா, தெலங்கானா, சத்தீஸ்கர், கங்கை நதி பாயும் மேற்குவங்க பகுதிகள் மற்றும் ஒடிசாவில் அடுத்த 4-5 நாட்களுக்கு ஒரு சில இடங்களில் இடி, மின்னல் மற்றும் பலத்த காற்றுடன் மழை பெய்யக் கூடும் என்றும் அந்த மையம் தெரிவித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1711133
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 192.67 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 14,971 கொவிட் சிகிச்சை பெறுபவர்கள் எண்ணிக்கை 0.03 சதவிதமாக உள்ளது.
குணமடைந்தோர் விகிதம் தற்போது 98.75 சதவீதம்
கடந்த 24 மணி நேரத்தில் 1,977 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,26,02,714 என அதிகரித்துள்ளது.
கடந்த 24 மணி நேரத்தில் 2,124 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.46 சதவீதம் ஆகும்
வாராந்திர பாதிப்பு விகிதம் 0.49 சதவீதம் ஆகும்
இதுவரை மொத்தம் 84.79 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,58,924 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1828088